ORDE do 11 de decembro de 2006 pola que se aproba definitivamente a modificación puntual do Plan Xeral de Ordenación Municipal do Concello da Coruña para delimitar unha parcela de equipamento público asistencial na praza dos Chopos.
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — III. OUTRAS DISPOSICIÓNS — 08/01/2007

O Concello da Coruña remite a modificación puntual referida para a súa aprobación definitiva, con
forme o artigo 85.5º da Lei 9/2002, do 30 de decembro, de ordenación urbanística e protección do medio rural de Galicia.
I. Antecedentes.
1. O Concello da Coruña dispón na actualidade dun Plan Xeral de Ordenación Municipal que foi aprobado definitivamente polo concello o 19-10-1998.
2. O proxecto, formulado polo concello, ten por obxecto a cualificación como equipamento público de uso asistencial dunha parcela contigua á praza dos Chopos, no Barrio das Flores, correspondente a uns terreos de propiedade municipal que están xa efectivamente destinados a tal uso, a través da súa ocupación pola Asociación Pro Enfermos Mentales (APEM) desde 1987.
3. O proxecto non foi sometido a informe desta consellería previo á súa aprobación inicial (artigo 85.1º da Lei 9/2002) por estimar o concello que non afecta á clasificación do solo, a sistemas xerais nin supón incremento de intensidade de uso.
4. O Pleno do concello aprobou inicialmente o proxecto o 2-5-2006. Sometido a información pública polo prazo dun mes (DOG do 2 de xuño e La Opinión, El Ideal Gallego e La Voz de Galicia do 25 de maio de 2006) non foron presentadas alegacións, segundo o informe-proposta de aprobación provisional do 11-7-2006 subscrito, entre outros, polo secretario do concello.
5. No expediente consta informe da Dirección Xeral de Desenvolvemento Sostible da Consellería de Medio Ambiente e Desenvolvemento Sostible do 31-5-2006 no que se indica que a modificación non produce efectos significativos na sustentabilidade do seu contorno de afectación.
6. No expediente figuran informes técnicos e xurídicos sobre a proposta.
7. O Concello Pleno aprobou provisionalmente o proxecto o 11-9-2006.
8. O concello solicita a aprobación definitiva mediante oficio do 12-9-2006 con rexistro de saída nº 381, do 28-9-2006 que tivo entrada no rexistro da Consellería de Política Territorial, Obras Públicas e Transportes o 5-10-2006.
9. A documentación presentada consiste en copia cotexada do expediente administrativo e tres exemplares do proxecto con dilixencias de aprobación inicial e provisional. Os proxectos veñen subscritos polos arquitectos municipais Carmen Cid Castro e Óscar Peña Sánchez.
10. A proposta afecta a uns terreos contiguos á praza dos Chopos no Barrio das Flores, cunha superficie aproximada de 870 m, clasificados como solo urbano consolidado e cualificados nuns 570 m coa norma zonal 1 (mantemento da edificación) co grao ou subíndice 3 (edificación aberta) e o resto como sistema local viario.
A modificación, en consonancia co uso actual dos locais, propón a recualificación deses terreos a equipamento público de uso asistencial, co carácter de sistema local, suxeito á norma zonal 11.
Ademais, o punto 3.3 da memoria establece para a ampliación do edificio existente unhas condicións de edificación obrigatorias, que permiten a súa execución sen necesidade da previa aprobación dun estudo de detalle establecida con carácter xeral na norma zonal 11.
II. Consideracións e fundamentación.
II.1. Con data do 11-12-2006, a Dirección Xeral de Urbanismo elevou un informe-proposta de resolución, no que se expresa o seguinte:
A proposta ten por obxecto a previsión no plan xeral dun equipamento público de uso asistencial, con redución da superficie edificable residencial prevista, co que encaixa dentro das razóns de interese público que deben motivar toda modificación de conformidade co artigo 94.1º da Lei 9/2002. De calquera xeito, enténdese que a valoración da conveniencia e oportunidade da modificación, dada a súa entidade, correspóndelle ao concello.
Dado o carácter obrigatorio das condicións de edificación contidas no punto 3.3 da memoria, correspóndelles o carácter de «normas urbanísticas» (artigo 61.1º f) da Lei 9/2002), polo que deben ser obxecto de publicación.
II.2. De conformidade cos artigos 89 e 93.4º da Lei 9/2002, do 30 de decembro, de ordenación urbanística e protección do medio rural de Galicia, e co artigo 1 do Decreto 519/2005, do 6 de outubro, polo que se establece a estrutura orgánica da Consellería de Política Territorial, Obras Públicas e Transportes, a competencia para resolver sobre a aprobación definitiva das modificacións puntuais dos plans xerais de ordenación municipal correspóndelle á conselleira de Política Territorial, Obras Públicas e Transportes.
III. Resolución.
Visto canto antecede,
RESOLVO:
Primeiro.-Aprobar definitivamente a modificación puntual do Plan Xeral de Ordenación Municipal do Concello da Coruña para delimitar unha parcela de equipamento público de uso asistencial na praza dos Chopos, nos termos sinalados no segundo parágrafo do punto II.1 anterior, de acordo co punto 5.a) do artigo 85 da Lei 9/2002, do 30 de decembro, de ordenación urbanística e protección do medio rural de Galicia.
Segundo.-De conformidade co disposto polos artigos 92 da Lei 9/2002, e 70 da Lei 7/1985, do 2 de abril, reguladora das bases de réxime local, o concello deberá publicar no BOP da Coruña a normativa e ordenanzas desta modificación que se aproba definitivamente.
Terceiro.-Contra esta orde cabe interpoñer recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses, que se contarán desde o día seguinte ao da súa publicación, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
Cuarto.-Notifíqueselle esta orde ao concello e publíquese no Diario Oficial de Galicia.
Santiago de Compostela, 11 de decembro de 2006.
María José Caride Estévez
Conselleira de Política Territorial, Obras Públicas
e Transportes